რატი ამაღლობელის საჯარო ლექცია „თანამედროვე ხელოვნება და საბაზრო ეკონომიკა“
2018-12-11 19:00 (Asia/Dubai)
11 დეკემბერს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ პოეტი რატი ამაღლობელი წაიკითხავს საჯარო ლექციას „თანამედროვე ხელოვნება და საბაზრო ეკონომიკა“.
მომხსენებელი ისაუბრებს შემდეგ თემებზე: ვიზუალური ხელოვნების „პრიმატი“, სახელოვნებო პროდუქცია და ანაზღაურების მექანიზმები, წიგნის ლიტერატურული და ეკონომიკური ღირებულება, ოქროსა და ვერცხლის სემანტიკა პოეზიასა და ეკონომიკაში.
დრო: 11 დეკემბერი, სამშაბათი, 19:00 საათი
ადგილმდებარეობა: წიგნის სახლი „ლიგამუსი“ (ი.ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ანტი-სტიგმა კამპანია „დაინახე ყველაფერი“ – შეხვედრა სტუდენტებთან
2018-12-11 18:30
11 დეკემბერს, 18:30 საათზე, ილიას სახელმწიფო უნივერსიტეტის A 101 აუდიტორიაში ანტი-სტიგმა კამპანიის „დაინახე ყველაფერი“ ფარგლებში ილიას სახელმწიფო უნივერსიტეტის ადმინისტრაციის დახმარებით გაიმართება შეხვედრა სტუდენტებთან.
კამპანია მიზნად ისახავს საზოგადოების დამოკიდებულებებისა და ქცევის ნორმების შეცვლას და შეზღუდული შესაძლებლობის მქონე ბავშვებისა და ახალგაზრდების შესახებ ინფორმაციის გავრცელებას.
შეხვედრის მიზანია ახალგაზრდებთან დისკუსიის გენერირება შეზღუდული შესაძლებლობის მქონე ახალგაზრდების მიმართ საზოგადოებაში გავრცელებული სტერეოტიპებისა და სტიგმის შესახებ. შეხვედრას დაესწრებიან UNICEF-ის წარმომადგენები და შეზღუდული შესაძლებლობის მქონე ბავშვების მშობლები, რომლებიც ისაუბრებენ კამპანიისა და საზოგადოებაში არსებული სტიგმის შესახებ.
შეხვედრაზე მოსულ სტუდენტებს საშუალება ექნებათ, შეუერთდნენ ანტი-სტიგმა კამპანიას. მათ საჩუქრად გადაეცემათ კამპანიის ბრენდირებული სამაჯურები წარწერით „მე ვარ ანტი-სტიგმა კამპანიის წევრი“. ასევე ბრენდირებული მეხსიერების ბარათები და სხვ.
კამპანია „დაინახე ყველაფერი“ ხორციელდება გაეროს ბავშვთა ფონდის ინიციატივით, ევროკავშირისა და ამერიკის საერთაშორისო განვითარების სააგენტოს მხარდაჭერითა და შეზღუდული შესაძლებლობის მქონე ბავშვებისა და მათი მშობლების აქტიური მონაწილეობით.
დრო: 11 დეკემბერი, 18:30 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

კომიქსები - Stan Lee
2018-12-11 18:00
ილიას სახელმწიფო უნივერსიტეტის სტუდენტურ საქმეთა დეპარტამენტის ორგანიზებით 10-დან 16 დეკემბრის ჩათვლით სტუდენტური ცხოვრების კვირეული გაიმართება.
სტუდენტური ცხოვრების კვირეულის ფარგლებში 11 დეკემბერს, 18:00-19:30 საათზე, ილიაუნის მეცნიერებათა და ხელოვნების ფაკულტეტის მაგისტრანტი და მედიაპლატფორმა “ThroughTheNews”-ის კრეატიული მენეჯერი სანდრო გვინდაძე ისაუბრებს კომიქსებზე, როგორც თხრობის ინსტრუმენტზე. ასევე მიმოიხილავს სტენ ლის შემოქმედებას და სხვა საინტერესო საკითხებს.
კომიქსების თემის განხილვის შემდეგ, 19:30-22:00 საათზე, გაიმართება ფილმის ”The Avengers” (2012) ჩვენება.
ფილმმა შეძლო ის, რაც მანამდე ყველას წარმოუდგენლად მიაჩნდა – მარველის სხვადასხვა სუპერგმირის დიდ ეკრანზე გაერთიანება. სწორედ 2012 წლის შემდეგ დაიწყო კომიქსებზე ფილმების გადაღების ბუმი. ”The Avengers“-ის დამსახურებაა მარველის კინემატოგრაფიული სამყაროს არსებობა და განვითარება. თითქმის ყველა გმირი კი სტენ ლის შექმნილია.
დრო: 11 დეკემბერი, 18:00-19:30, 19:30-22:00 .
ადგილმდებარეობა: ქაქუცა ჩოლოყაშვილის გამზირი 3/5, ახალი სტუდენტური სივრცე, ილიაუნის E კორპუსი, -1 სართული.

ილიაუნის ლიტერატურულ კლუბში: შეხვედრა მწერალ ალექსანდრე ლორთქიფანიძესთან
2018-12-10 19:00
10 დეკემბერს, 19:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ ილიაუნის ლიტერატურული კლუბი გეპატიჟებათ მწერალ ალექსანდრე ლორთქიფანიძესთან შეხვედრაზე.
ალექსანდრე ლორთქიფანიძე ისაუბრებს კრებულის „მოწითალო და მოშავო“ შესახებ. „მოწითალო და მოშავო“ლიტერატურული ექსპერიმენტია. წიგნი სამ თემატურ ნაწილადაა გაყოფილი: „მოწითალო“, პოემა პროზაული ჩანართებით, აღწერს პოეტის ამაღელვებელ, საინტერესო შთაბეჭდილებებით სავსე მოგზაურობას იტალიაში. ნაწარმოებში ერთმანეთს ერწყმის წარსული იტალია რომის მემკვიდრეობით, რომელზეც თანამედროვე ევროპული ცივილიზაცია დაშენდა, და ულტრათანამედროვე, ბრენდებითა და ტურისტებით სავსე ქალაქები. ორივე იტალიის ქუჩებში იტალიის დიდებულ გმირებთან ერთად გამუდმებით ვხვდებით განსხვავებული ეპოქებიდან და სივრცეებიდან მოსულ ადამიანებს, მათ შორის ეგნატე ნინოშვილს, რომელიც, ერთი შეხედვით, თითქოს არაფერ შუაშია, მაგრამ სინამდვილეში ამ ნაწარმოებისთვის უდიდესი მნიშვნელობა აქვს; „და“ მხოლოდ ერთი ლექსია და ერთგვარი ამოვარდნაა მთლიანი კრებულიდან, განსხვავებული ლირიული ხასიათით ის თითქოს ცალკე დგას და ამოსუნთქვის საშუალებას აძლევს მკითხველს, თან, ამავე დროს, ორ ნაწილს ერთმანეთთან აკავშირებს; „მოშავო“ ლექსების კრებულია, რომელიც ქართული რეალობისა და ავტორის პირადი განცდების ასახვას წარმოადგენს. ყოველ ლექსს აქვს ერთი საერთო ნიშანი – უდიდესი გულწრფელობა, რომლითაც ალექსანდრე ლორთქიფანიძე ჰყვება ხან საკუთარ, ხან სახელოვან ადამიანთა, ხანაც უბრალო მოკვდავთა სულისშემძვრელ ამბებს.
დრო: 10 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საჯარო ლექცია თემაზე: ,,ცხოველთა კეთილდღეობა და უფლებები“
2018-12-10 17:00
ილიას სახელმწიფო უნივერსიტეტში ცხოველთა მონიტორინგის სააგენტოს ინიციატივით მიმდინარეობს საჯარო ლექციების კურსი: „ყველაფერი შინაური ცხოველების შესახებ“.
10 დეკემბერს, 17:00 საათზე, ილიას სახელმწიფო უნივერსიტეტის G106 აუდიტორიაში ცხოველთა უფლებების საერთაშორისო დღესთან დაკავშირებით ცხოველთა უფლებების კომიტეტის თავმჯდომარე თინათინ ჭავჭანიძე წაიკითხავს ამ კურსის მეექვსე ლექციას თემაზე: ,,ცხოველთა კეთილდღეობა და უფლებები“.
ლექციის ძირითადი თემებია:

ცხოველთა უფლებების საერთაშორისო დღე, მისი მნიშვნელობა და ამ მოძრაობის ისტორია;
რა განსხვავებაა ცხოველთა უფლებებისთვის ბრძოლასა და კეთილდღეობისთვის ბრძოლას შორის;
ცხოველთა უფლებების დეკლარაცია, ევროპული კონვენციები, აქტივიზმის მიღწევები;
ვეგეტარიანიზმისა და ვეგანიზმის მნიშვნელობა კლიმატის ცვლილებებში.

ლექციების კურსი 13 ლექციას მოიცავს. კურსის დასრულების შემდეგ მსმენელებს სერტიფიკატები გადაეცემათ.
დრო: 10 დეკემბერი, 17:00 საათი
ადგილმდებარეობა: G106 აუდიტორია (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

სტუდენტური კონფერენცია „საკონსტიტუციო მართლმსაჯულების როლი სამართლის განვითარებაში“
2018-12-10 17:00
10 დეკემბერს, 17:00 საათზე, ილიას სახელმწიფო უნივერსიტეტის A101 აუდიტორიაში ილიაუნის ფედერალისტთა კლუბი სამართლის სკოლის კონსტიტუციური კვლევების ცენტრთან თანამშრომლობით მართავს სტუდენტურ კონფერენციას თემაზე: „საკონსტიტუციო მართლმსაჯულების როლი სამართლის განვითარებაში“.
კონფერენციას გახსნის ამერიკის შეერთებული შტატების იუსტიციის დეპარტამენტის წარმომადგენელი საქართველოში, აშშ-ის საელჩოს მრჩეველი სამართლებრივ საკითხებში მაიკ გრანტი.
კონფერენცის პირველი ნაწილი დაეთმობა შემდეგ საკითხებს:

ამერიკის დამფუძნებელი მამების მოღვაწეობა და პირველი კონსტიტუციის შექმნა;
საკონსტიტუციო მართლმსაჯულების იდეის დაბადება – მერბერი მედისონის წინააღმდეგ;
საკონსტიტუციო მართლმსაჯულების დამკვიდრება საქართველოში – ისტორიული კონტექსტი და მოქმედი მართლმსაჯულების სიტემა.

მეორე ნაწილი კი საქართველოს საკონსტიტუციო სასამართლოს მიერ საკუთარ გადაწყვეტილებებში (1996-2017 წლები) მნიშვნელოვანი სამართლებრივი ტერმინების განმარტებების პრეზენტაციას დაეთმობა.
კონფერენციაზე მოხსენებებით წარდგებიან ილიაუნის ფედერალისტთა კლუბის წევრები: მურად შუბითიძე, ლევან ოსაძე, ბარბარე მაჭარაშვილი, მარიამ ხურცილავა, მაია თოდუა, თათა ლუაშვილი, ანუკი ლუაშვილი, მარიამ ხონელიძე, ნინო ბორაშვილი, ხატია სიხარულიძე, მარიამ სხილაძე, მარიამ ფორჩხიძე, გიორგი რურუა, გალაქტიონ ფახურიძე.
კონფერენციას მოდერირებას გაუწევენ ილიას სახელმწიფო უნივერსიტეტის სამართლის სკოლის კონსტიტუციური კვლევების ცენტრის თანამშრომლები: ცენტრის დირექტორი გიორგი მელაძე და ცენტრის მკვლევარი გიორგი მუმლაძე.
„სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში აღნიშნულ სტუდენტურ კონფერენციაში მონაწილეობა შეფასდება 2%-ით, დასწრება კი – 1%-ით.
დრო:10 დეკემბერი, 17:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

სტუდენტური კონფერენცია „საკონსტიტუციო მართლმსაჯულების როლი სამართლის განვითარებაში“
2018-12-10 17:00
10 დეკემბერს, 17:00 საათზე, ილიას სახელმწიფო უნივერსიტეტის A101 აუდიტორიაში ილიაუნის ფედერალისტთა კლუბი სამართლის სკოლის კონსტიტუციური კვლევების ცენტრთან თანამშრომლობით მართავს სტუდენტურ კონფერენციას თემაზე: „საკონსტიტუციო მართლმსაჯულების როლი სამართლის განვითარებაში“.
კონფერენციას გახსნის ამერიკის შეერთებული შტატების იუსტიციის დეპარტამენტის წარმომადგენელი საქართველოში, აშშ-ის საელჩოს მრჩეველი სამართლებრივ საკითხებში მაიკ გრანტი.

კონფერენცის პირველი ნაწილი დაეთმობა შემდეგ საკითხებს:

ამერიკის დამფუძნებელი მამების მოღვაწეობა და პირველი კონსტიტუციის შექმნა;
საკონსტიტუციო მართლმსაჯულების იდეის დაბადება – მერბერი მედისონის წინააღმდეგ;
საკონსტიტუციო მართლმსაჯულების დამკვიდრება საქართველოში – ისტორიული კონტექსტი და მოქმედი მართლმსაჯულების სიტემა.

მეორე ნაწილი კი საქართველოს საკონსტიტუციო სასამართლოს მიერ საკუთარ გადაწყვეტილებებში (1996-2017 წლები) მნიშვნელოვანი სამართლებრივი ტერმინების განმარტებების პრეზენტაციას დაეთმობა.
კონფერენციაზე მოხსენებებით წარდგებიან ილიაუნის ფედერალისტთა კლუბის წევრები: მურად შუბითიძე, ლევან ოსაძე, ბარბარე მაჭარაშვილი, მარიამ ხურცილავა, მაია თოდუა, თათა ლუაშვილი, ანუკი ლუაშვილი, მარიამ ხონელიძე, ნინო ბორაშვილი, ხატია სიხარულიძე, მარიამ სხილაძე, მარიამ ფორჩხიძე, გიორგი რურუა, გალაქტიონ ფახურიძე.
კონფერენციას მოდერირებას გაუწევენ ილიას სახელმწიფო უნივერსიტეტის სამართლის სკოლის კონსტიტუციური კვლევების ცენტრის თანამშრომლები: ცენტრის დირექტორი გიორგი მელაძე და ცენტრის მკვლევარი გიორგი მუმლაძე.
* „სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში აღნიშნულ სტუდენტურ კონფერენციაში მონაწილეობა შეფასდება 2%-ით, დასწრება კი – 1%-ით.
დრო: 10 დეკემბერი, 17:00 საათი
ადგილმდებარეობა: A101 აუდიტორია (ი.ჭავჭავაძის გამზ.: N32), ილიას სახელმწიფო უნივერსიტეტი
დასწრება თავისუფალია.

საუბრები ადამიანის უფლებებზე: თანასწორობა მნიშვნელოვანია
2018-12-10 16:00
10 დეკემბერს, ორშაბათს, 16:00 საათზე, ილიას სახელმწიფო უნივერსიტეტის B201 დარბაზში ევროპის საბჭოს ოფისი საქართველოში სახალხო დამცველის აპარატთან ერთად ადამიანის უფლებების დღის აღსანიშნავად გამართავს საჯარო შეხვედრას „საუბრები ადამიანის უფლებებზე: თანასწორობა მნიშვნელოვანია“.
თანასწორობა, მრავალფეროვნება და დისკრიმინაციის წინააღმდეგ ბრძოლა განხილული იქნება სხვადასხვა ჭრილში, მათ შორის: ლიტერატურის, ფსიქოლოგიის, კინემატოგრაფიის და ახალგაზრდული აქტივიზმის კონტექსტში.
შეხვედრას გახსნის საქართველოში ევროპის საბჭოს ოფისის ხელმძღვანელი კრისტიან ურსე.
მოდერატორი – სახალხო დამცველი ნინო ლომჯარია.
მღვდელი გიორგი წეროძე ისაუბრებს თანასწორობის ცნებაზე ქრისტიანულ კონტექსტში; ლიტერატურათმცოდნე დავით გორგილაძე განიხილავს, როგორაა წარმოდგენილი თანასწორობა და მრავალფეროვნება ქართულ ლიტერატურაში; კინომცოდნე თეო ხატიაშვილის მოხსნება შეეხება ქართულ და მსოფლიო კინემატოგრაფიაში არსებულ სიძულვილის ენასა და სტერეოტიპებს, როგორ შეიძლება კინემატოგრაფში სიძულვილის ენის დაძლევა; ფსიქოლოგი მაია ცირამუა კონკრეტულად მიმოიხილავს დისკრიმინაციის ფსიქოლოგიურ ასპექტებს, მის გამოწვევ ფაქტორებს და მასთან ბრძოლის ინტრუმენტებს; ქობულეთის მე-5 საჯარო სკოლის დირექტორი ნარგიზ ჯინჭარაძე მოჰყვება თავის ისტორიას – როგორ შეუწყო ხელი ბოშა ბავშვების ინტეგრაციას ქართულ გარემოში; კამპანიის „არა სიძულვილის ენას“ აქტივისტი მარია ანდრეევა ისაუბრებს თავის გამოცდილებასა და ახალგაზრდების როლზე სიძულვილის ენის წინააღმდეგ ბრძოლაში.
ღონისძიებაში მონაწილეობას მიიღებენ ჟურნალისტები, სტუდენტები, სამოქალაქო საზოგადოება და დიპლომატიური კორპუსის წარმომადგენლები. მათ შესაძლებლობა ექნებათ, გაუზიარონ მოსაზრებები აუდიტორიას ადამიანის უფლებების, თანასწორობისა და მრავალფეროვნების შესახებ, ასევე დატოვონ წერილობითი მესიჯები სპეციალურად შექმნილ ადამიანის უფლებების კედელზე.
საკონტაქტო პირი: ნათია ქანთარია, ევროპის საბჭოს ოფისი საქართველოში.
ელფოსტა: natia.kantaria@coe.int;
ტელეფონი: +995 555 633543;
ღონისძიება „საუბრები ადამინის უფლებებზე: თანასწორობა მნიშვნელოვანია“ ორგანიზებულია თანამშრომლობის პროექტის „ბრძოლა დისკრიმინაციის, სიძულვილის დანაშაულის და სიძულვილის ენის წინააღმდეგ საქართველოში“ ფარგლებში, რომელიც ხორციელდება ევროპის საბჭოს 2016-2019 წლების სამოქმედო გეგმის მიხედვით საქართველოში.
სამუშაო ენები: ქართული და ინგლისური (უზრუნველყოფილი იქნება სინქრონული თარგმანი)
დრო: 10 დეკემბერი, 16:00 საათი
ადგილმდებარეობა: B201 დარბაზი (ი. ჭავჭავაძის გამზირი N32), ილიას სახელმწიფო უნივერსიტეტი
დასწრება თავისუფალია.

ღია გაკვეთილი: „ადამიანის უფლებათა გაკვეთილი – სად იწყება ბოლოს და ბოლოს ადამიანის უნივერსალური უფლებები?
2018-12-10 16:00
სად იწყება, ბოლოს და ბოლოს, ადამიანის უნივერსალური უფლებები? მცირე ადგილებში, ჩვენი სახლების სიახლოვეს – ისე ახლოს და ისეთ პატარა ადგილებში, მსოფლიოს ვერც ერთ რუკაზე რომ ვერ მოიძებნება. მაგრამ ცალკეული ადამიანისთვის ეს მთელი სამყაროა; უბანი, რომელშიც იგი ცხოვრობს; სკოლა ან კოლეჯი, რომელშიც სწავლობს; ქარხანა, ფერმა ან დაწესებულება, სადაც მუშაობს. სწორედ ასეთ ადგილებში ეძიებს კაცი, ქალი თუ ბავშვი თანაბარ სამართლიანობას, თანაბარ შესაძლებლობებს, თანაბარ ღირსებას დისკრიმინაციის გარეშე. თუ ამ უფლებებს აქ არ ენიჭება საკმარისი მნიშვნელობა, მაშინ არც სხვაგან მიენიჭება. თუ მოქალაქეებმა შეთანხმებული ქმედებით არ განამყარეს ეს უფლებები თავიანთ სახლებთან ახლოს, მაშინ პროგრესის მოლოდინი დიდ სამყაროშიც ამაო იქნება.
ელენორა რუზველტი
„ადამიანის უფლებათა გაკვეთილი – ბოლოს და ბოლოს, სად იწყება ადამიანის უნივერსალური უფლებები?“ ადამიანის უფლებების სამართლის საუნივერსიტეტო კვირეულის ფარგლებში სპეციალურად სკოლის მოსწავლეებისთვის დაგეგმილი ღონისძიებაა, რომლის მიზანიც მათთვის ადამიანის ძირითადი უფლებების გაცნობაა.
ღონისძიებაზე მოსწავლეები შეძლებენ სამართლის სკოლის სტუდენტებთან ერთად განიხლონ ადამიანის სიცოცხლის, თავისუფალი გადაადგილების, სიტყვის თავისუფლების, განათლებისა და სხვა ძირითადი უფლებები, ისაუბრონ მათი დაცვის მნიშვნელობასა და დაცვის საშუალებებზე, დასვან მათთვის საინტერესო შეკითხვები და ჩაერთონ დისკუსიაში.
ღონისძიება 10 დეკემბერს, ადამიანის უფლებათა დაცვის საერთაშორისო დღეს, გაიმართება.
ღონისძიების დასასრულს მონაწილეები შეძლებენ ნახონ მურალი (კედლის მხატვრობა) ადამიანის უფლებათა საერთაშორისო დეკლარაციის ავტორის, ელენორ რუზველტის გამოსახულებით, რომელიც ილიაუნისა და არასამთავრობო ორგანიზაცია Truth Hounds-ის თანამშრომლობით ილიაუნის ერთ-ერთ კედელზე მოიხატა, და გაიგონ უფრო მეტი ადამიანის უფლებათა საერთაშორისო დეკლარაციაზე, რომელსაც 2018 წელს 70 წელი უსრულდება.
მათ ასევე დაურიგდებათ ჩანთები ამავე მურალის გამოსახულებით.
თემები და სპიკერები:
სიცოცხლის უფლება – თამარ კაპანაძე, ილიას სახელმწიფო უნივერსიტეტის სამართლის სკოლის ადამიანის უფლებათა მიმართულების მკვლევარი;
განათლების უფლება – მარიამ მელქაძე, ილიას სახელმწიფო უნივერსიტეტის სამართლის სკოლის ადამიანის უფლებათა მიმართულების მკვლევარი;
სიტყვის თავისუფლება – ნანო ლიპარტია, ილიას სახელმწიფო უნივერსიტეტის საჯარო სამართლისა და პოლიტიკის სამაგისტრო პროგრამის სტუდენტი;
რა უნდა ვიცოდეთ ჩვენს უფლებებზე პოლიციასთან ურთიერთობისას – მარიამ ჯიქია, ილიას სახელმწიფო უნივერსიტეტის საჯარო სამართლისა და პოლიტიკის სამაგისტრო პროგრამის სტუდენტი;
ადამიანები შეზღუდული შესაძლებლობებით – ხათუნა ცენტერაძე, ილიას სახელმწიფო უნივერსიტეტის საჯარო სამართლისა და პოლიტიკის სამაგისტრო პროგრამის სტუდენტი;
ადამიანის ძირითადი უფლებები სასკოლო პროგრამის ლიტერატურულ ნაწარმოებებში – ფოკი ფაჩულია, ილიას სახელმწიფო უნივერსიტეტის საჯარო სამართლისა და პოლიტიკის სამაგისტრო პროგრამის სტუდენტი;
ილიას სახელმწიფო უნივერსიტეტის ასოცირებული პროფესორები: თამარ გურჩიანი და ვახუშტი მენაბდე

დრო:10 დეკემბერი, 16:00-18:00 საათი
ადგილი: ილიას სახელმწიფო უნივერსიტეტის წიგნის სახლი „ლიგამუსი“ (ი. ჭავჭავაძის N32)
ღონისძიებაზე დასწრებას მოსწავლეების გარდა შეძლებენ დაინტერესებული სტუდენტებიც. ამისთვის საჭიროა სტუდენტებმა შეავსონ სარეგისტრაციო ფორმა.

*სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში ამ საჯარო ლექციაში მონაწილეობა შეფასდება 1%-ით.
ადამიანის უფლებების სამართლის საუნივერსიტეტო კვირეული ყოველწლიურად დეკემბერში იმართება. მისი მიზანი სტუდენტებსა და ახალგაზრდებში ადამიანის უფლებებების პრობლემური საკითხების შესახებ ცოდნის გავრცელება და უნივერსიტეტების თანამშრომლობის გზით ადამიანის უფლებების სამართლის შესახებ იდეათა და მოსაზრებათა აქტიური ურთიერთგაცვლაა.
დამატებითი ინფორმაციისთვის იხილეთ კვირეულის სრული განრიგი.

სტუდენტური ცხოვრების კვირეული
2018-12-10 09:00
ილიას სახელმწიფო უნივერსიტეტის სტუდენტურ საქმეთა დეპარტამენტის ორგანიზებით 10-16 დეკემბერს გაიმართება სტუდენტური ცხოვრების კვირეული. ილიაუნის სტუდენტებს ყოველდღიურად შესაძლებლობა ექნებათ, საკუთარი ინტერესების შესაბამისად მონაწილეობა მიიღონ სხვადასხვა ღონისძიებაში.
კვირეულში აქტიურად მონაწილე სტუდენტები დაჯილდოვდებიან ზამთრის გასვლითი სკოლის საგზურებითა და სხვადასხვა სიმბოლური საჩუქრებით.
10 დეკემბერი

როგორ გავხდე წარმატებული ფრილანსერი

15:00-17:00 – toptal.com-ის უფროსი მობაილდეველოპერი, ფრილანსერი ალექსანდრე პატარიძე და უფროსი ვებდეველოპერი, ფრილანსერი სანდრო დოლიძე სტუდენტებს გაუზიარებენ გამოცდილებას – რატომ გადაწყვიტეს ფრილანსერობა, როგორ დაიწყეს მუშაობა დისტანციურად, როგორ შეძლეს შესრულებული სამუშაოს სანაცვლოდ კარგი ანაზღაურების მიღება და, რაც მთავარია, საკუთარი ცხოვრების სტილი გახადეს ისეთი, როგორზეც ოცნებობდნენ.
E207

ლიტერატურული კლუბი – „მოწითალო და მოშავო“

19:00-20:00 – მწერალი ალექსანდრე ლორთქიფანიძე ისაუბრებს კრებულის „მოწითალო და მოშავო“ შესახებ. „მოწითალო და მოშავო“ ლიტერატურული ექსპერიმენტია და სამ თემატურ ნაწილადაა დაყოფილი.
დამატებითი ინფორმაციისათვის: https://goo.gl/PXy5Ht
წიგნის სახლი „ლიგამუსი“ (ი. ჭავჭავაძის გამზ. N32)

11 დეკემბერი

ჩემპიონატი ბოულინგში (4vs4) – 2018

11:00-16:00 – ბოულინგის შიდაჩემპიონატში მონაწილეობა შეუძლიათ მხოლოდ ილიაუნის სტუდენტებს. თითოეულ გუნდში წევრთა რაოდენობაა 4. ტურნირში მონაწილეობის მსურველი გუნდები უნდა დარეგისტრირდნენ 9 დეკემბრამდე შემდეგ ბმულზე: https://goo.gl/forms/mmNX6vJh44e5cdEN2 . დამატებითი ინფორმაციისთვის გადადით ღონისძიების ბმულზე: https://goo.gl/ZxmeAK
გამარჯვებულ გუნდს გადაეცემა საგზური ილიაუნის ზამთრის სკოლაში.
ბოულინგ ბარი „Ballroom“ (სავაჭრო ცენტრი „გალერია თბილისი”)

ილიაუნი – ბათუმის საზღვაო აკადემია

17:00-18:00 – ილიას სახელმწიფო უნივერსიტეტი ჩართულია სპორტის საუნივერსიტეტო ჩემპიონატებში. ჩვენი ფუტსალის გუნდი ამ სეზონზე საკმაოდ კარგად ასპარეზობს. საუნივერსიტეტო სპორტის ფედერაციის თასის მერვედფინალში ილიაუნი ბათუმის საზღვაო აკადემიას ხვდება. მატჩის მნიშნელობიდან გამომდინარე გულშემატკივართა მხარდაჭერა მნიშვნელოვანია. გთხოვთ, მობრძანდეთ და უქომაგოთ ჩვენს გუნდს!
თბილისის ოლიმპიური სასახლე, უნივერსიტეტის ქუჩა N15 ა

კომიქსები – Stan Lee

18:00-19:30 – სანდრო გვინდაძე, ილიაუნის ჟურნალისტიკის ფაკულტეტის მაგისტრანტი და მედიაპლატფორმა “ThroughTheNews”-ის კრეატიული მენეჯერი, ისაუბრებს კომიქსებზე, როგორც თხრობის ინსტრუმენტზე. ასევე მიმოიხილავს სტენ ლის შემოქმედებას და სხვა საინტერესო საკითხებს.
ახალი სტუდენტური სივრცე, ილიაუნის E კორპუსი, -1 სართული

19:30-22:00 – კომიქსების თემის განხილვის შემდეგ გაიმართება ფილმის “The Avengers” (2012) ჩვენება. ფილმმა შეძლო ის, რაც მანამდე ყველას წარმოუდგენლად მიაჩნდა – მარველის სხვადასხვა სუპერგმირის დიდ ეკრანზე გაერთიანება. სწორედ 2012 წლის შემდეგ დაიწყო კომიქსებზე ფილმების გადაღების ბუმი. “The Avengers”-ის დამსახურებაა მარველის კინემატოგრაფიული სამყაროს არსებობა და განვითარება. თითქმის ყველა გმირი კი სტენ ლის შექმნილია.
ახალი სტუდენტური სივრცე, ილიაუნის E კორპუსი, -1 სართული

12 დეკემბერი

უნიმარკეტი #ლუკასთვის

12:00-17:00 – ილიას სახელმწიფო უნივერსიტეტის საინფორმაციო ტექნოლოგიების სამსახურის მთავარ სპეციალისტს, 23 წლის ლუკა ალიბეგაშვილს, დაუდგინდა მწვავე ლეიკემია და ესაჭიროება ძვლის ტვინის გადანერგვა, რომლის ღირებულებაც არის 75000$.
უნიმარკეტში მონაწილეობა და ნივთების გასაყიდად მოტანა შეუძლია ნებისმიერ ადამიანს. უნიმარკეტიდან შემოსული თანხა სრულად მოხმარდება ლუკას გამოჯანმრთელებას.
დეტალური ინფორმაცია იხილეთ ბმულზე: https://goo.gl/dE8wT9
A კორპუსის წინ (ი. ჭავჭავაძის გამზ. N32);

სამაგიდო თამაშები

14:00-20:00 – ნებისმიერ სტუდენტს შეეძლება მოსვლა და დროის სასიამოვნოდ გატარება. თქვენ მიიღებთ ინფორმაციას იმის შესახებ, როგორ ავითარებს სამაგიდო თამაშები სტრატეგიულ, ვერბალურ თუ სხვა უნარებს. ამასთან გექნებათ საშუალება, ითამაშოთ:

game of thrones
epic spell wars
one night
kemet
shogun
catan
sabatior
terra mistica
warewolf
avalon
და სხვა

ახალი სტუდენტური სივრცე, ილიაუნის E კორპუსი, -1 სართული

13 დეკემბერი

ინტელექტუალური თამაში – Jeopardy

13:00-15:00 – Jeopardy ამერიკული სატელევიზიო ინტელექტუალური თამაშია, რომელსაც მრავალწლიანი ისტორია აქვს. თვითონ სიტყვა Jeopardy ნიშნავს რისკს; სიტუაციას, როდესაც ყველაფერი მხოლოდ სუბიექტზეა დამოკიდებული; თანაბარ შანსებს; მომენტს თამაშში, როდესაც გამარჯვებისა და დამარცხების შანსი ერთი და იგივეა;
სტუდენტებს საშუალება ექნებათ, მონაწილეობა მიიღონ ინტელექტუალურ თამაშში, გამოიჩინონ თავი და მიიღონ სამახსოვრო და ღირებული პრიზები.
B201

14 დეკემბერი

Giovanni Morra – ბრენდის ხასიათი

19:00-20:00 – Storytelling, ანუ ამბის მოყოლის ხელოვნება და ბრენდის პერსონიფიცირება – Giovanni Morra-ს, მამაკაცის აქსესუარებისა და საჩუქრების ქართული სტარტაპის ავტორებმა მომხმარებელთან საკომუნიკაციო სტრატეგიის საუკეთესო საშუალებად მიიჩნიეს და შექმნეს ბრენდის ვირტუალური სახე – ჯოვანი მორა, თავისუფალი და უშუალო პერსონაჟი, რომელიც ყოველთვის გამოხატავს საკუთარ შეხედულებას მისთვის მნიშვნელოვან თემებზე.
კომპანიის დამფუძნებელი ნათია სვანიძე გესაუბრებათ თემაზე: როგორ გადმოვცეთ ბრენდის ხასიათი.
ახალი სტუდენტური სივრცე, ილიაუნის E კორპუსი, -1 სართული

პავლე გაბრიჭიძე – ბრენდის შენება სოციალურ მედიაში

20:00-21:00 – პროექტ “ADS Georgia – კრეატიული სააგენტოები საქართველოში” ფარგლებში Leavingstone-ის სოციალური მედიისა და ციფრული რეკლამის განყოფილების ხელმძღვანელი პავლე გაბრიჭიძე ისაუბრებს ბრენდის შექმნის/შენების სპეციფიკასა და პრინციპებზე სოციალურ მედიაში.
ახალი სტუდენტური სივრცე

Cannes Lions – International Festival of Creativity

21:00-21:30 – კანის ლომების საერთაშორისო ფესტივალი ყველაზე მასშტაბური და მნიშვნელოვანი მოვლენაა მსოფლიო სარეკლამო სფეროში. ფესტივალი 1954 წელს იღებს სათავეს და ყოველწლიურად ქალაქ კანში ტარდება. პავლე გაბრიჭიძე და ნათია სვანიძე ისაუბრებენ ფესტივალზე, მის მნიშვნელობასა და საკუთარ გამოცდილებაზე, რომელიც კონკურსში მონაწილეობის დროს მიიღეს.
ახალი სტუდენტური სივრცე, ილიაუნის E კორპუსი, -1 სართული

15 დეკემბერი

სტუდენტური ცხოვრების ფორუმი

12:00-15:00 – ილიაუნის სტუდენტებისათვის იმართება სტუდენტური ცხოვრების ფორუმი, რომელში მონაწილეობასაც იღებენ ილიაუნის სტრუქტურული ერთეულები და სტუდენტური კლუბები. თუ გსურს, მიიღო ინფორმაცია იმ სერვისებზე, რომელთაც ილიაუნი სთავაზობს სტუდენტებს ან/და გაიგო იმ კლუბების შესახებ, რომლებიც სტუდენტურ ცხოვრებას მრავალფეროვანს ხდის, აქტიურად ჩაერთო მათ საქმიანობაში და იყო აქტიური სტუდენტი, მოდი ფორუმზე!
B201

ILIAUNI Startup Market

14:00-17:00 – ილიაუნიში ყოველწლიურად არაერთი სტუდენტი იწყებს საკუთარ სტარტაპს. თუ გსურს, გაიგო, რა შესაძლებლობებს გთავაზობთ FABLAB ILIAUNI და პრეაქსელერატორი Zoomout, რა სახის პროდუქციის დამზადება შეგიძლია და როგორ, მოდი სტარტაპგამოფენაზე და გაიცანი ილიაუნის სტარტაპერები.
A კორპუსის შიდა ეზო, თეატრის წინ

ილიაუნის თეატრი – ბრაიან ფრილის „თარგმანები”

20:00-21:45 – ილიას სახელმწიფო უნივერსიტეტის თეატრალური ხელოვნების პროგრამის სადიპლომო სპექტაკლია, რომელშიც მოქმედება ვითარდება 1833 წელს ირლანდიის პატარა დასახლება ბეილი ბეგში. სპექტაკლში ჟღერს ეზიო ბოსოს, სებასტიან ზავადსკის, ჯონათონ ლის მუსიკა და კონსტანტინე ეჯიბაშვილის სპექციალურად ამ სპექტაკლისთვის შექმნილი მუსიკალური თემა.
სტუდენტური ცხოვრების კვირეულის ფარგლებში სპექტაკლზე დასწრება შეეძლება პირველ 100 დარეგისტრირებულ სტუდენტს. რეგისტრაცია დაიწყება ორშაბათს, 10 დეკემბერს, 11:00 საათზე. 30 ბილეთი კი სხვადასხვა აქტივობაში ჩართულ სტუდენტებს გადაეცემათ.
ილიაუნის თეატრი

16 დეკემბერი

ილიაუნი – პსპ

18:00-19:00 – ილიაუნის ნაკრები მონაწილეობას იღებს პროფესიონალური ფუტსალის ლიგა 2-ში. 6 გუნდიდან შემდეგ ეტაპზე გადის პირველი 4 და თითოეული მატჩი ძალიან მნიშვნელოვანია, ამიტომ მოგიწოდებთ, ერთად ვუგულშემატკივროთ ჩვენს ნაკრებს. აღნიშნულ ლიგაში ილიაუნის 2-დან 1 მოგება აქვს და სატურნირო ცხრილში მესამე ადგილს იკავებს.
თბილისის ოლიმპიური სასახლე, უნივერსიტეტის ქუჩა N15 ა

საკონტაქტო ინფორმაცია:
student.affairs@iliauni.edu.ge
032 2 22 00 09 (270),

როგორ გავხდე წარმატებული ფრილანსერი
2018-12-08 15:00
ილიას სახელმწიფო უნივერსიტეტის სტუდენტურ საქმეთა დეპარტამენტის ორგანიზებით 10-16 დეკემბერს იმართება სტუდენტური ცხოვრების კვირეული. ილიაუნის სტუდენტებს ყოველდღიურად შესაძლებლობა ექნებათ, საკუთარი ინტერესების შესაბამისად მონაწილეობა მიიღონ სხვადასხვა ღონისძიებაში.
10 დეკემბერს, 15:00 საათზე, ილიას სახელმწიფო უნივერსიტეტის E207 აუდიტორიაში გაიმართება საჯარო ლექცია თემაზე: „როგორ გავხდე წარმატებული ფრილანსერი“.
ლექციას გაუძღვებიან toptal.com-ის უფროსი მობაილდეველოპერი, ფრილანსერი ალექსანდრე პატარიძე და უფროსი ვებდეველოპერი, ფრილანსერი სანდრო დოლიძე.
მომხსენებლები სტუდენტებს გაუზიარებენ გამოცდილებას – როგორ დაიწყეს მუშაობა დისტანციურად, როგორ შეძლეს შესრულებული სამუშაოს სანაცვლოდ კარგი ანაზღაურების მიღება და, რაც მთავარია, საკუთარი ცხოვრების სტილი გახადეს ისეთი, როგორზეც ოცნებობდნენ.
თემები:

რატომ გადავწყვიტეთ ფრილანსერობა;
როგორ გავხდით ფრილანსერები;
დროის მართვის მეთოდი – Pomodoro-ს ტექნიკა;
რატომ უნდა ვიცოდეთ ჩვენი სუსტი მხარეები.

კვირეულში აქტიურად მონაწილე სტუდენტები დაჯილდოვდებიან ზამთრის გასვლითი სკოლის საგზურებითა და სიმბოლური საჩუქრებით.
დრო: 8 დეკემბერი, 15:00 საათი
ადგილმდებარეობა: E 207 აუდიტორია (ქ. ჩოლოყაშვილის გამზ. №3/5), ილიას სახელმწიფო უნივერსიტეტი
დასწრება თავისუფალია.

პირველი ეროვნული ფესტივალი „მეცნიერება მთავარ როლში“
2018-12-08 11:00
8 დეკემბერს, 11:00 საათზე, ილიას სახელმწიფო უნივერსიტეტის B201 აუდიტორიაში ევროპული საბუნებისმეტყველო მასწავლებელთა ქსელის „Science on Stage“-ის ეგიდით პედაგოგებისა და განათლების სპეციალისტებისთვის გაიმართება პირველი ეროვნული ფესტივალი „მეცნიერება მთავარ როლში“. მისი ორგანიზატორია ილიას სახელმწიფო უნივერსიტეტის საბუნებისმეტყველო განათლების კვლევითი ცენტრი SALiS – „Science on Stage“-ის ოფიციალური წარმომადგენელი საქართველოში.
ფესტივალის დევიზია „მასწავლებლები მასწავლებლებისთვის“. მასზე საუკეთესო პროექტის წარმდგენი ოთხი მასწავლებელი საქართველოს სახელით მონაწილეობას მიიღებს „Science on Stage“-ის საერთაშორისო ფესტივალში, რომელიც 2019 წელს პორტუგალიაში გაიმართება.
დრო: 8 დეკემბერი, 11.00 საათი
ადგილმდებარეობა: B201 აუდიტორია (ი. ჭავჭავაძის გამზირი N32), ილიას სახელმწიფო უნივერსიტეტი
დასწრება თავისუფალია.

„მუსიკა ბავშვის განვითარებისთვის“ – ბავშვის განვითარების ინსტიტუტის, ილიაუნის მუსიკის ცენტრისა და საქართველოს ორფის ასოციაცია „ჯეორფის“ ერთობლივი პროექტის პრეზენტაცია და ვორკშოპი
2018-12-07 19:30
7 დეკემბერს, 19:30 საათზე, ილიას სახელმწიფო უნივერსიტეტის B 201 დარბაზში გაიმართება ილიას სახელმწიფო უნივერსიტეტის ბავშვის განვითარების ინსტიტუტის, ილიაუნის მუსიკის ცენტრისა და საქართველოს ორფის ასოციაცია „ჯეორფის“ ერთობლივი პროგრამის „მუსიკა ბავშვის განვითარებისთვის“ პრეზენტაცია.
პრეზენტაცია მიზნად ისახავს, დამსწრე საზოგადოებას გააცნოს კარლ ორფის მიერ შემუშავებული და მსოფლიოს მრავალ ქვეყანაში აპრობირებული მუსიკის სწავლების სისტემა, რომელიც ამჟამად გამოიყენება ილიაუნის ბავშვის განვითარების ინსტიტუტში აუტისტური სპექტრის ბავშვებთან მუშაობის პროცესში.
პრეზენტაცია დასრულდება ვორკშოპით, რომელსაც ექნება იმპროვიზებული კონცერტის ფორმა – მონაწილეებს შესაძლებლობა მიეცემათ ჩაერთონ/დააკვირდენ კარლ ორფის ინსტრუმენტებით მუზიცირების პროცესს და გაეცნონ აღნიშნულ მეთდოლოგიას.
განრიგი
19:30-19:35 – ღონისძიების გახსნა
ქეთევან ლაკირბაია, ილიას სახელმწიფო უნივერსიტეტის ადმინისტრაციის ხელმძღვანელი
19:35-19:45 – თემა: ორფის მეთოდოლოგია
მომხსენებლები: ეკა ჩუბინიძე, მაკა ჩაჩხიანი, კარლ ორფის ასოციაცია
19:45-19:55 – თემა: ორფის მეთოდოლოგიის მნიშვნელობა ბავშვის განვითარებისთვის მომხსენებელი – ია იაშვილი, ფსიქოლოგი, ილიაუნის ბავშვის განვითარების ინსტიტუტი
19:55-20:05 – თემა: მუსიკის ცენტრის როლი პროგრამაში
მომხსენებელი – მარინე ადამია, ილიაუნის მუსიკის ცენტრი
20:05- 20:15 – თემა: მასწავლებლის მომზადების ერთწლიან საგანმანათლებლო პროგრამაში ორფის მეთოდოლოგიის ინტეგრირება
მომხსენებელი – ქეთევან შენგელია, ილიაუნის მუსიკის ცენტრი

დრო: 7 დეკემბერი, 19:30 საათი
ადგილმდებარეობა: B201 დარბაზი (ი. ჭავჭავაძის გამზირი N32), ილიას სახელმწიფო უნივერსიტეტი
დასწრება თავისუფალია.

გამოფენა „მდგომარეობებს შორის / IN-BETWEEN CONDITIONS“
2018-12-07 19:00
7 დეკემბერს, პარასკევს, 19:00 საათზე, KHIDI – თანამედროვე ხელოვნების სივრცე წარმოგიდგენთ მულტიდისციპლინურ საგამოფენო პროექტს „მდგომარეობებს შორის“.
ტექნოლოგიური განვითარების არნახულმა ტემპმა, კომუნიკაციების დღემდე წარმოუდგენელმა შესაძლებლობებმა და ინფორმაციის სიჭარბემ გლობალური პოლიტიკური და სოციალური დღის წესრიგის ახალი კონტურები ჩამოაყალიბა. ადამიანის ცხოვრების ახალი მდგომარეობების გაჩენა ახალ მითოლოგიებსა და ნარატივებს ქმნის. შესაბამისად, ტექნოლოგიური განვითარების მასშტაბი სოციალურ და პოლიტიკურ სფეროებში ახალ მანიპულაციათა შესაძლებლობებს ქმნის. ამ პროცესების ლოგიკური თანმდევია ახალი შემოქმედებითი მანიფესტაციების სიმრავლეც.
გამოფენა „მდგომარეობებს შორის“ ადგილობრივ კონტექსტში მაორიენტირებელ ამოცანას ისახავს მიზნად, ცდილობს, უპასუხოს კითხვებს იმის შესახებ, რა არის ის მდგომარეობები, რომლებშიც ვარსებობთ, ან როგორი იქნება ის მდგომარეობები, რომლებშიც ყოველდღიურობა მუდმივად იცვლება. რა არის ან შეიძლება იყოს ახალი მედიახელოვნება საქართველოში და რა ურთიერთმიმართებებს ავლენს მიმდინარე სოციოპოლიტიკურ კონტექსტთან?
„მდგომარეობებს შორის“ 18 ნამუშევარს აერთიანებს და ექსპერიმენტის ფორმატით პოლიტიკური ან სოციალური ძვრებით ნასაზრდოებ კულტურულ იმპულსებს ასახავს. გამოფენა ახალი მედიებისა და ტრანსდისციპლინური პრაქტიკების საშუალებით ცდილობს, ჩაუღრმავდეს იმ სახელოვნებო ტენდენციებსა და დინებებს, რომელთა კონტექსტუალიზაცია საქართველოში ჯერ არ მომხდარა ან ყურადღების მიღმაა დარჩენილი.
გამოფენაზე წარმოდგენილი იქნება შემდეგი ავტორების ნამუშევრები:
გიო სუმბაძე, გიორგი მაღრაძე, დეთუ ჯინჭარაძე და მარიამ ნატროშვილი, ვასილ მაჭარაძე და კოკა ვაშაკიძე, ვატო წერეთელი, სანდრო ასათიანი და ზურა ჯიშკარიანი, თამარ გურგენიძე, თორნიკე ქარჩხა, ჯასპერ ფუნგი, ლადო ლომიტაშვილი, ლადო ონიანი, მამუკა ჯაფარიძე, მანუჩარ ოქროცვარიძე, ნიკა მაჩაიძე, ნიკოლოზ კაპანაძე, სანდრო სულაბერიძე, ტილდა ჯორჯი, InChina Collective: გოჩა ჟღენტი, ივეტა ჩხიკვაძე, ილია მახარაძე და მართა თაბუკაშვილი, ალექსი სოსელია და გიორგი მელაძე, ზურა ცოფურაშვილი და ლუკა აქიმიძე, რამაზ ბაბლუანი, გვანცა ბერძენიძე, ბარაგალო, ელენე გაბრიჩიძე, დიმა დადიანი, სკოტ მაკოლაკი.
კურატორები: ხატია ჭოხონელიძე, გიორგი სპანდერაშვილი, ვატო ურუშაძე
KHIDI – თანამედროვე ხელოვნების სივრცე კლუბის ახალი პლატფორმაა. კლუბის მესამე სართულზე მდებარე მულტიდისციპლინური ფორმატის საგამოფენო დარბაზის მიზანია ახალი სახელოვნებო იმპულსების სინთეზით ელექტრონული მუსიკის აუდიტორიასა და სხვადასხვა შემოქმედებით მიმართულებებს შორის უნიკალური გადაკვეთის წერტილის შექმნა. „მდგომარეობებს შორის” სივრცის პირველი გრძელვადიანი საგამოფენო პროექტია.
გამოფენის პარალელურად სამი თვის განმავლობაში გაიმართება ცოცხალი პერფორმანსები, ჩვენებები, ვორკშოპები და პრეზენტაციები.
პროექტის მხარდამჭერები და პარტნიორები:
საქართველოს განათლების, მეცნიერების, კულტურისა და სპორტის სამინისტრო, ქალაქ თბილისის მერია, გოეთეს ინსტიტუტი, ილიას სახელმწიფო უნივერსიტეტი, საქართველოს ინოვაციებისა და ტექნოლოგიების სააგენტო, შემოქმედებითი საქართველო, თანამედროვე ხელოვნების ცენტრი – თბილისი, ვიდეოხელოვნებისა და მოძრავი გამოსახულების არქივი, Georgia Today, არტარეა, ჯეოლაბი, 9 მთა, marketer.ge, on.ge
გამოფენა ნებისმიერი მსურველისათვის იქნება ღია ყოველ სამშაბათს, 15:00-დან 20:00 საათამდე. ის ასევე იმუშავებს კლუბ KHIDI-ის ღონისძიებების პარალელურად პარასკევსა და შაბათს (მხოლოდ ღონისძიებებზე დამსწრე აუდიტორიისთვის) და წინასწარი შეთანხმებით.
საკონტაქტო ინფორმაცია:
+995 577 935 032 / +995 593 750 076 / +995 558 900 400
✉ inbetweenconditons@gmail.com
დრო: 7 დეკემბერი, 19:00 საათი
მისამართი: ვახუშტი ბაგრატიონის ხიდი, მარჯვენა სანაპირო / https://goo.gl/maps/CFyi9wUPPR72
0160 თბილისი
დასწრება თავისუფალია 19:00 -23:00 საათამდე

LECTURA DANTIS /დანტეს წაკითხვა – ოცდამეშვიდე ქება
2018-12-07 19:00
7 დეკემბერს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ყოველკვირეული შეხვედრების ციკლის Lectura Dantis ფარგლებში გაიმართება შეხვედრა, სადაც წავიკითხავთ და გავაანალიზებთ ოცდამეშვიდე ქებას.
შეხვედრების ციკლი ეძღვნება დანტეს „ღვთაებრივი კომედიის“ ნელსა და დაკვირვებულ წაკითხვა-ანალიზს.
პროფესორმა ნოდარ ლადარიამ თითქმის დაასრულა ევროპული და მსოფლიო ლიტერატურის ამ უმნიშვნელოვანესი წიგნის ახალი პროზაული თარგმანი და სწორედ ეს, ჯერ კიდევ გამოუქვეყნებელი ქართული ტექსტი გახდება შეხვედრების კითხვისა და განხილვის საგანი.
შეხვედრების ციკლის მიზანია დანტეს, როგორც ევროპულ კულტურაზე რეფლექსიის გამორჩეული ობიექტის, და დანტეს, როგორც ევროპული კულტურის თვითრეფლექსიის განსაკუთრებული ფიგურის, ანალიზი, რათა უკეთ შევძლოთ იმის გაგება, თუ რა არის ის, რასაც დღეს ჩვენ ევროპას ვუწოდებთ.
დრო: 7 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ილია ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ანთროპოლოგ ანდრეა ვაისის კვლევის წარდგენა
2018-12-07 19:00
7 დეკემბერს, პარასკევს, 19:00 საათზე, ანთროპოლოგიური კვლევითი სემინარების ფარგლებში ილიას სახელმწიფო უნივერსიტეტის C318 აუდიტორიაში ანთროპოლოგი ანდრეა ვაისი წარადგენს კვლევას „საზღვრისპირა პრაქტიკა აფხაზეთსა და აჭარაში თურქეთის როლის გათვალისწინებით: ტრანსსასაზღვრო პროცესები და პოლიტიკური სივრცის (რე)კონფიგურაცია კავკასიაში“.
სამუშაო ენა: ინგლისური
დრო: 7 დეკემბერი, 19.00 საათი
ადგილმდებარეობა: C318 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საჯარო ლექცია „უნდობლობის მომენტები სამხრეთ კავკასიაში“
2018-12-07 16:00
7 დეკემბერს, პარასკევს, 16:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ჰაინრიჰ ბიოლის ფონდის სამხრეთ კავკასიის რეგიონული ბიურო გიწვევთ ფლორიან მიულფრიდის საჯარო ლექციაზე „უნდობლობის მომენტები სამხრეთ კავკასიაში“.
ფლორიან მიულფრიდის ლექცია მნიშვნელოვანწილად დაფუძნებული იქნება უნდობლობის ამსახველ ეთნოგრაფიულ მასალებზე, რომლებიც ძირითადად შეგროვებულია აფხაზეთში, კავკასიაში არსებულ თვითგამოცხადებულ რესპუბლიკაში. აფხაზეთის საერთაშორისო არაღიარების გამო უნდობლობა დიდწილად ყოველდღიური ცხოვრების არსებითი და განუყოფელი ნაწილია. უნდობლობა კი გარდაიქმნება წარმოდგენად, თითქოს რაღაც დაფარულია ზედაპირს მიღმა, მაგალითად, ფარული დღის წესრიგი. ეს ეჭვი აღვივებს შეთქმულების თეორებს, მაგრამ, ამავე დროს, საშუალებას იძლევა, მიიღო ის ადამიანები, რომელთაც არ ენდობი და რომელთაგანაც თავის დაღწევაც შეუძლებელია. ურთიერთსაწინააღმდეგო მასალები საქართველოდან აჩვენებს, რომ უნდობლობა ფასადების მიმართ შესაძლოა საპირისპირო აზრსაც გულისხმობდეს: ფასადებს მიღმა სხვა არაფერია.
მომხსნებლის შესახებ
სოციალური ანთროპოლოგი ფლორიან მიულფრიდი ოც წელზე მეტია მუშაობს კავკასიის, განსაკუთრებით კი საქართველოს საკითხებზე. მას ეკუთვნის მონოგრაფიები: „უნდობლობის სქემები: გლობალური პერსპექტივა“ (გამოიცემა უახლოეს მომავალში), „სახელმწიფო და სახელმწიფოდ ჩამოყალიბება მაღალმთიან საქართველოში (2014) და „პოსტსაბჭოთა დღესასწაული: ქართული ბანკეტი გარდამავალ პერიოდში“ (2006, გერმანულ ენაზე); იგი „უნდობლობა: ეთნოგრაფიული მიახლოებითი მნიშვნელობების“ რედაქტორია (2018), წიგნის „წმინდა ადგილები, ახალი სივრცეები: რელიგიური პლურალიზმი პოსტ-საბჭოთა კავკასიაში (2018) – თანარედაქტორი ციპილმა დარიევასა და კევინ ტუიტესთან ერთად და გამოცემის „საბჭოთა პერიოდის ანთროპოლოგია კავკასიასა და ცენტრალურ აზიაში“ (2012) თანარედაქტორი სერგეი სოკოლოვსკისთან ერთად.
დრო: 7 დეკემბერი, 16:00 საათი
ადგილმდებარეობა: წიგნის სახლი „ლიგამუსი (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ილიას სახელმწიფო უნივერსიტეტი სკოლების გამოფენაზე
2018-12-07 09:00
7-8 დეკემბერს გამოფენების ცენტრ „ექსპო ჯორჯიაში“ პირველად ჩატარდება სკოლების გამოფენა.
მეცნიერების პოპულარიზაციის მიზნით ილიას სახელმწიფო უნივერსიტეტი გამოფენის სხვადასხვა სივრცეში დამთვალიერებლებს შემეცნებით-გასართობ ინტერაქტიულ სამეცნიერო აქტივობებს შესთავაზებს.
პროგრამა გათვლილი იქნება ნებისმიერი ასაკობრივი ჯგუფის დამთვალიერებლებისთვის.
თქვენ გექნებათ შესაძლებლობა:

ილიაუნის დედამიწის შემსწავლელი მეცნიერებებისა და სეისმური მონიტორინგის ცენტრის სტენდთან 3D გამოსახულებითა და VR ტექნოლოგიებით დააკვირდეთ მსოფლიოს დიდ მიწისძვრებს; საქართველოს მიწისძვრებსა და საქართველოში დედამიწის ქერქის სიჩქარული ველის რუკას; წყალმოვარდნის მოდელირებას თბილისის სხვადასხვა უბნისთვის; გაეცნოთ სეისმური და გეოფიზიკური აპარატურის მუშაობის პრინციპებს რეალურ მაგალითზე. სტენდზე წარმოდგენილი იქნება გეოლოგიური ნიმუშები და მიკროსკოპი, რომლის საშუალებითაც გაეცნობიან, როგორია მინერალი ბუნებაში და მისი რეალური შინაგანი სტრუქტურა მიკროსკოპში.
ილიაუნის საბუნებისმეტყველო მეცნიერებათა და საინჟინრო ფაკულტეტის კომპიუტერული ინჟინერიის პროგრამის სივრცეში ილიაუნის პროფესორები და სტუდენტები გათამაშებენ მინიბოტთან, რომელსაც ესმის ფერების ენა; დაგაპროგრამირებინებენ ვარსკვლავური ომების დროიდს; სტენდთან გაერკვევით მიკროკონტროლერის მუშაობის მექანიზმში და შექმნით ფსევდოთერემინს; დაგახატინებთ სათამაშო ბოტს; ერთმანეთს შეაჯიბრებთ სენსორებიან მანქანებს.
ესტუმროთ პლანეტარიუმს, რომელშიც ილიაუნის აბასთუმნის ასტროფიზიკური ობსერვატორიის მკვლევარი თამარ ჭაღიაშვილი დამთვალიერებლებს გააცნობს მზის სისტემას (პლანეტებს, ასტეროიდებს, კომეტებს, მზეს) და ახსნის თითოეული მათგანის ბუნებას; გალაქტიკა – ვისაუბრებთ გალაქტიკის მახასიათებლებზე, დიდსა თუ მცირე ვარსკვლავებზე, ვარსკვლავების დაბადებასა და გაქრობაზე, ვარსკვლავების მტვრის ღრუბლების მნიშვნელობაზე; გალაქტიკათშორისი სივრცე – სხვადასხვა გალაქტიკებს და, ზოგადად, სამყაროს სტრუქტურას. პლანეტარიუმში ასევე ვისაუბრებთ სამყაროს წარმოშობაზე.
ილიას სახელმწიფო უნივერსიტეტის მეცნიერებათა და ხელოვნების ფაკულტეტის არქეოლოგიის მიმართულების პროფესორები და სტუდენტები შესაძლებლობას მოგცემენ ჩაერთოთ არქეოლოგიური გათხრების იმიტაციაში. „დაამუშავებთ“ აღმოჩენილ ნივთებს; მიიღებთ მონაწილეობას სახალისო კონკურსებში.
ილიას სახელმწიფო უნივერსიტეტის პრომო სტენდზე კი წარმოდგენილი იქნება სამრეწველო ინოვაციების ლაბორატორია (FabLab Iliauni) და კომპიუტერული თამაშების ლაბორატორია (GameLab Iliauni) – შესაძლებლობა გექნებათ, 3D პრინტერზე დაბეჭდოთ სხვადასხვა ნივთი და 3D სკანერზე დაასკანეროთ ობიექტები. ასევე სტენდზე წარმოდგენილი იქნება ილიაუნის ფაბლაბში დამზადებული სხვადასხვა ნივთი და პროექტი.
აქვე საბუნებისმეტყველო და საინჟინრო ფაკულტეტის, ქიმიური ბიოლოგიის ინსტიტუტის მკვლევრები სტუმრებს შესაძლებლობას მისცემენ მონაწილეობა მიიღონ სახალისო ქიმიური ცდების მომზადებაში და ექსპერიმენტების მონაწილეებს დააჯილდოებენ დამწყები ბიოქიმიკოსის სერტიფიკატით;

ილიაუნის სივრცეში გამოფენის მსვლელობის პარალელურად ილიაუნის ახალგაზრდა მკვლევართა კლუბების ქსელში გაწევრიანებული სკოლებიდან მოსწავლეების ჯგუფები წარმოგიდგენენ სახალისო-სამეცნიერო ექსპერიმენტებს. სტენდთან 20-ზე მეტი სკოლა იქნება წარმოდგენილი. ექსპერიმენტების პარალელურად ისინი დამთვალიერებლებს აუხსნიან ექსპერიმენტების თავისებურებებს და მათაც ჩართავენ აქტივობებში.
რაც მთავარია, არ დაგავიწყდეთ, რომ 7-8 დეკემბერს „ექსპო ჯორჯიას“ მე-11 პავილიონში მოეწყობა ილიაუნის აუდიტორია, რომელშიც შეძლებთ:

დაესწროთ ილიაუნის STEM (Science, Technology, Engineering, Math) აკადემიაში წამყვანი მეცნიერებისა და მკვლევრების მოხსენებებს.
ასევე ილიაუნის ბიზნესის სკოლის ლექტორები მოგცემენ სასარგებლო რჩევებს მომავლის პროფესიებზე.

გელოდებით და არ დაგავიწყდეთ, რომ #მეცნიერებასახალისოა.

ადამიანის უფლებათა საუნივერსიტეტო კვირეული ილიას სახელმწიფო უნივერსიტეტში
2018-12-06 17:00
6-11 დეკემბერს ილიას სახელმწიფო უნივერსიტეტში ადამიანის უფლებათა საუნივერსიტეტო კვირეული გაიმართება.
კვირეული ყოველწლიურად დეკემბერში ეწყობა. მისი მიზანია სტუდენტებსა და ახალგაზრდებში ადამიანის უფლებების პრობლემური საკითხების შესახებ ცოდნის გავრცელება და უნივერსიტეტების თანამშრომლობის გზით ადამიანის უფლებების სამართლის შესახებ იდეათა და მოსაზრებათა აქტიური გაცვლა.
ილიას სახელმწიფო უნივერსიტეტი კვირეულის ფარგლებში არაერთ ღონისძიებას გამართავს.
ღონისძიებების განრიგი:

➤დოკუმენტური ფილმის „მე გადავცურე ენგური“ კინოჩვენება და დისკუსია

„მე გადავცურე ენგური“ ახალგაზრდა ქართველი რეჟისორის, ანუნა ბუკიას დოკუმენტური ფილმია. ამბავი იმაზე, თუ როგორ აქრობს სახლისა და სიმშვიდის შეგრძნებას ადამიანებისთვის დაღად ქცეული ოკუპაცია.
ფილმში მოთხრობილია ნამდვილი ისტორიები იმ ბარიერებზე, რომელთა გადალახვაც ადამიანებს სახლში, აფხაზეთში, დასაბრუნებლად უწევთ. ზოგი ბარიერი ბუნებრივია, მაგალითად, მდინარე ენგური, ზოგიც – ხელოვნური, მაგალითად, რუსი სამხედროების მიერ შექმნილი მავთულხლართები საოკუპაციო ხაზის გასწვრივ.
ფილმში მთხრობელი თავად რეჟისორია, რომელმაც 4 წლისამ ომში დაკარგა სახლი და ახლა ფარულად ცდილობს მის მოძებნას.
სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში ამ საჯარო ლექციაში მონაწილეობა შეფასდება 1%-ით.
ვრცელი ინფორმაცია ღონისძიების შესახებ ხელმისაწვდომია ბმულზე: https://goo.gl/KN5oYw
დრო: 6 დეკემბერი, 17:00 -19:00 საათი
ადგილმდებარეობა: ილიას სახელმწიფო უნივერსიტეტი, სულხან-საბა ორბელიანის სამკითხველო დარბაზის სამუშაო სივრცე (ი. ჭავჭავაძის გამზ. N32)
დასწრება თავისუფალია

➤ღია გაკვეთილი: „ადამიანის უფლებათა გაკვეთილი – ბოლოს და ბოლოს, სად იწყება ადამიანის უნივერსალური უფლებები?“
„ადამიანის უფლებათა გაკვეთილი – ბოლოს და ბოლოს, სად იწყება ადამიანის უნივერსალური უფლებები?“ ადამიანის უფლებების სამართლის საუნივერსიტეტო კვირეულის ფარგლებში სპეციალურად სკოლის მოსწავლეებისთვის დაგეგმილი ღონისძიებაა, რომლის მიზანიც მათთვის ადამიანის ძირითადი უფლებების გაცნობაა.
ღონისძიებაზე მოსწავლეები შეძლებენ სამართლის სკოლის სტუდენტებთან ერთად განიხილონ ადამიანის სიცოცხლის, თავისუფალი გადაადგილების, სიტყვის თავისუფლების, განათლებისა და სხვა ძირითადი უფლებები, ისაუბრონ მათი დაცვის მნიშვნელობასა და დაცვის საშუალებებზე, დასვან მათთვის საინტერესო შეკითხვები და ჩაერთონ დისკუსიაში.
ვრცელი ინფორმაცია ღონისძიების შესახებ ხელმისაწვდომია ბმულზე: https://goo.gl/GPMnKu
დრო: 10 დეკემბერი, 16:00-18:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ილია ჭავჭავაძის გამზირი N32)
ღონისძიებაზე დასწრებას მოსწავლეების გარდა შეძლებენ დაინტერესებული სტუდენტებიც. ამისთვის სტუდენტებმა უნდა შეავსონ სარეგისტრაციო ფორმა.

➤ ილიას სახელმწიფო უნივერსიტეტი ადამიანის უფლებებისა და საკონსტიტუციო სამართლის კლინიკის გახსნა
ილიას სახელმწიფო უნივერსიტეტის ადამიანის უფლებებისა და საკონსტიტუციო სამართლის კლინიკა ილიას სახელმწიფო უნივერსიტეტისა და აღმოსავლეთ-დასავლეთის მართვის ინსტიტუტის კანონის უზენაესობის მხარდაჭერა საქართველოში (USAID/PROLoG) პროგრამის თანამშრომლობის ფარგლებში შეიქმნა.
კლინიკის მისიაა სამართლებრივი ცოდნის შექმნა, გადაცემა, გამოყენება, სტუდენტებისთვის საკონსტიტუციო სამართლისა და ადამიანის უფლებების სფეროში სწავლების თეორიული, პრაქტიკული და საადვოკატო უნარ-ჩვევების გამომუშავება, იურიდიული აზროვნების განვითარება და ღირებულებების ჩამოყალიბება.
კლინიკა ორი მიმართულებით მუშაობს, ესენია: ადამიანის უფლებები და საკონსტიტუციო სამართალი. მისი მიზანია, გააღრმაოს სტუდენტებში ადამიანის უფლებების, როგორც უზენაესი ღირებულებების, პატივისცემა და ხელი შეუწყოს საკოსტიტუციო სამართლისა და ადამიანის უფლებების სფეროში სამართალწარმოების განვითარებას.
ვრცელი ინფორმაცია ღონისძიების შესახებ ხელმისაწვდომია ბმულზე: https://goo.gl/UUcXmC
დრო: 11 დეკემბერი, 17:00-18:00 საათი
ადგილმდებარეობა: ადამიანის უფლებებისა და საკონსტიტუციო სამართლისა კლინიკა (A410), ი. ჭავჭავაძის გამზირი N32.
დასწრება თავისუფალია.

დოკუმენტური ფილმის „მე გადავცურე ენგური“ კინოჩვენება და დისკუსია
2018-12-06 17:00
ილიას სახელმწიფო უნივერსიტეტის სამართლის სკოლის ადამიანის უფლებათა მიმართულება აღმოსავლეთ-დასავლეთის მართვის ინსტიტუტის „კანონის უზენაესობის მხარდაჭერა საქართველოში“ (USAID/PROLoG) პროგრამასთან თანამშრომლობით ადამიანის უფლებების სამართლის საუნივერსიტეტო კვირეულის ფარგლებში გეპატიჟებათ ილიას სახელმწიფო უნივერსიტეტის ადამიანის უფლებათა კინოკლუბის კინოჩვენებასა და დისკუსიაზე.
„მე გადავცურე ენგური“ ახალგაზრდა ქართველი რეჟისორის, ანუნა ბუკიას დოკუმენტური ფილმია. ამბავი იმაზე, თუ როგორ აქრობს სახლისა და სიმშვიდის შეგრძნებას ადამიანებისთვის დაღად ქცეული ოკუპაცია.
ფილმში მოთხრობილია ნამდვილი ისტორიები იმ ბარიერებზე, რომელთა გადალახვაც ადამიანებს სახლში, აფხაზეთში, დასაბრუნებლად უწევთ. ზოგი ბარიერი ბუნებრივია, მაგალითად, მდინარე ენგური, ზოგიც – ხელოვნური, მაგალითად, რუსი სამხედროების მიერ შექმნილი მავთულხლართები საოკუპაციო ხაზის გასწვრივ.
ფილმში მთხრობელი თავად რეჟისორია, რომელმაც 4 წლისამ ომში დაკარგა სახლი და ახლა ფარულად ცდილობს მის მოძებნას.
სპიკერი: ანუნა ბუკია, რეჟისორი
მოდერატორი: თამარ კაპანაძე, ილიას სახელმწიფო უნივერსიტეტის სამართლის სკოლის ადამიანის უფლებათა მიმართულების მკვლევარი
დრო: 6 დეკემბერი, 17:00-19:00 საათი
ადგილმდებარეობა: სულხან-საბა ორბელიანის სამკითხველო დარბაზის სამუშაო სივრცე (ი. ჭავჭავაძის გამზ. N32)
ადამიანის უფლებების სამართლის საუნივერსიტეტო კვირეული ყოველწლიურად დეკემბერში იმართება. მისი მიზანი სტუდენტებსა და ახალგაზრდებში ადამიანის უფლებებების პრობლემური საკითხების შესახებ ცოდნის გავრცელება და უნივერსიტეტების თანამშრომლობის გზით ადამიანის უფლებების სამართლის შესახებ იდეათა და მოსაზრებათა აქტიური ურთიერთგაცვლაა.
დამატებითი ინფორმაციისთვის იხილეთ კვირეულის სრული განრიგი.

საუბრები ფსიქიკურ ჯანმრთელობაზე: „როგორ ვმართავთ ფსიქიკურ აშლილობებს?“
2018-12-05 19:00
ილიას სახელმწიფო უნივერსიტეტის პროფესორები ნინო მახაშვილი და ჯანა ჯავახიშვილი აგრძელებენ შეხვედრების ციკლს „საუბრები ფსიქიკურ ჯანმრთელობაზე“.
5 დეკემბერს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება შეხვედრა თემაზე: „როგორ ვმართავთ ფსიქიკურ აშლილობებს?“.
მომხსნებელები ისაუბრებენ ფსიქიკური აშლილობების მართვის თანამედროვე მიდგომებზე, მოდელებსა და მეთოდებზე, კერძოდ, დაავადებების ფარმაკოლოგიურ მკურნალობაზე, ფსიქოლოგიურ თერაპიებზე, ბიოფსიქოსოციალურ მიდგომაზე დაფუძნებული მულტიდისციპლინური გუნდის მუშაობის სპეციფიკაზე, სათემო სერვისების ისეთ ფორმებზე, როგორებიცაა მობილური გუნდები და სხვ. ასევე გაიმართება მსჯელობა საქართველოში დღეისათვის არსებული მკურნალობისა და ფსიქოსოციალური ზრუნვის შესაძლებლობებზე, ფსიქიკური ჯანმრთელობის სერვისებზე, მათ ხელმისაწვდომობაზე, შესაბამის მიღწევებზე, გამოწვევებსა და მათი დაძლევის გზებზე.

დრო: 5 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საჯარო ლექცია თემაზე: „ცხოველებში გავრცელებული დაავადებები – ლეიშმანიოზი და დემოდეკოზი“
2018-12-05 17:00
ილიას სახელმწიფო უნივერსიტეტში ცხოველთა მონიტორინგის სააგენტოს ინიციატივით მიმდინარეობს საჯარო ლექციების კურსი: „ყველაფერი შინაური ცხოველების შესახებ“.
5 ნოემბერს, 17:00 საათზე, ილიას სახელმწიფო უნივერსიტეტის G106 აუდიტორიაში ლექციას ცხოველთა მონიტორინგის სააგენტოს ექიმი-ვეტერინარი სოსო ბოჭორიშვილი წაიკითხავს ამ კურსის მეხუთე ლექციას თემაზე: „ცხოველებში გავრცელებული დაავადებები – ლეიშმანიოზი და დემოდეკოზი“.
ლექციის ძირითადი თემებია:

ცხოველებში გავრცელებული დაავადებების – ლეიშმანიოზისა და დემოდეკოზის ისტორია და სახეობები;
დემოდეკოზის ფორმები და მათი დიაგნოსტიკა;
დაავადებების გამომწვევი მიზეზები და გადაცემის გზები;
დაავადებათა კონტროლი, პრევენცია და მკურნალობა;
საერთაშორისო ღონისძიებები.

ლექციების კურსი 13 ლექციას მოიცავს. კურსის დასრულების შემდეგ მსმენელებს სერტიფიკატები გადაეცემათ.
დრო: 5 დეკემბერი, 17:00 საათი
ადგილმდებარეობა: G106 აუდიტორია (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

ლექცია „PR-ის ფსიქოლოგია“
2018-12-05 14:00
5 დეკემბერს, 14:00 საათზე, ილიას სახელმწიფო უნივერსიტეტის E406 აუდიტორიაში ილიაუნის ბიზნესის სკოლის ოთხივე კურსის დაინტერესებულ სტუდენტებს ვიწვევთ „პერიტუს ჯგუფის“ აღმასრულებელი დირექტორის, ნინა პერტენავას ლექციაზე „PR-ის ფსიქოლოგია“.
შეხვედრაზე დასწრების მსურველებმა 4 დეკემბრის 12:00 საათამდე უნდა გაიარონ ელექტრონული რეგისტრაცია.
*პროგრამის „სახელმწიფო სტიპენდიები სტუდენტებს“ ფარგლებში არსებულ კონკურსში ამ საჯარო ლექციაში მონაწილეობა შეფასდება 1%-ით.
შეგახსენებთ, რომ სასტიპენდიო კონკურსის მონაწილეებმა ელექტრონული რეგისტრაციის გარდა უნდა გაიარონ რეგისტრაცია შეხვედრის დაწყებისას და დასრულებისას, რისთვისაც საჭიროა იქონიონ პირადობის დამადასტურებელი მოწმობა.
სტიპენდიის კონკურსში მონაწილეთათვის რეგისტრაციის დაწყების დრო: 13:45 საათი
დრო: 5 დეკემბერი, 14:00 საათი
ადგილმდებარეობა: E406 აუდიტორია (ქ. ჩოლოყაშვილის გამზ. №3/5), ილიას სახელმწიფო უნივერსიტეტი

საჯარო ლექცია და დისკუსია თემაზე: „რა არის და რა არ არის ჟესტური ენა"
2018-12-05 11:00
5 დეკემბერს, 11 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება საჯარო ლექცია და დისკუსია თემაზე: „რა არის და რა არ არის ჟესტური ენა”.
ლექციას გაუძღვება ზაგრების უნივერსიტეტის სრული პროფესორი მარინა მილკოვიჩი.
შეხვედრა განკუთვნილია კომუნიკაციის, ენისა და მეტყველების თერაპიის სფეროსა და ლინგვისტიკაში მომუშავე ადამიანებისათვის, ასევე ამ საკითხებით დაინტერესებული პირებისათვის.
სამუშაო ენა: ინგლისური (თანმიმდევრული ქართული თარგმანით)
დრო: 5 დეკემბერი, 11:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

რატი ამაღლობელის საჯარო ლექცია „ქართული ლიტერატურის „დასავლურ-აღმოსავლური დივანი“
2018-12-04 19:00 - 21:00
4 დეკემბერს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ პოეტი რატი ამაღლობელი წაიკითხავს საჯარო ლექციას „ქართული ლიტერატურის „დასავლურ-აღმოსავლური დივანი“.
მომხსენებელი ისაუბრებს შემდეგ თემებზე: ქართული დამწერლობის არტეფაქტები და ქრისტიანობის მიღება; ხალხური პოეზიის წარმართული ასპექტები; ქრისტიანული ნეოპლატონიზმისა და აღმოსავლური პოეტური სტრუქტურების შეხვედრა „ვეფხისტყაოსანში“; თანამედროვე ევროპული ლიტერატურის გავლენები–
დრო: 4 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ი.ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ილიაუნის ლიტერატურულ კლუბში: კრებულის „ძილისპირული ამბები მეამბოხე გოგონებისთვის“ პრეზენტაცია
2018-12-03 19:30
3 დეკემბერს, 19:30 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ლიტერატურული კლუბი გიწვევთ წიგნის „ძილისპირული ამბები მეამბოხე გოგონებისთვის“ პრეზენტაციაზე.
ძილისპირული ამბები მეამბოხე გოგონებისთვის ზღაპრებად მოთხრობილი ბიოგრაფიების კრებულია, რომელიც 100 განსაკუთრებული ქალის ისტორიას აერთიანებს. წიგნი გაფორმებულია 60 სხვადასხვა ქალი მხატვრის მიერ. შთამბეჭდავი ილუსტრაციები და პატარა მკითხველებისთვის გასაგები ენით მოთხრობილი საინტერესო ამბები ნებისმიერ ბავშვსა თუ მშობელს მოხიბლავს.
წიგნს მთარგმნელი სალომე ბენიძე წარადგენს, ხოლო მოდერატორი ნესტან კვინიკაძე იქნება.
დრო: 3 დეკემბერი, 19:30 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ჰომო-საპიენს საპიენსები საქართველოს ტერიტორიაზე გაცილებით ადრე გამოჩნდნენ – ახალი აღმოჩენები ზემო იმერეთის ორთვალა კლდის მღვიმეში
2018-12-03 18:00
3 დეკემბერს, 18:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება ზემო იმერეთის ორთვალას კლდის მღვიმეში ილიაუნის არქეოლოგების ჯგუფის ახალი აღმოჩენების პრეზენტაცია.
ზემო იმერეთის ორთვალა კლდის ერთ-ერთი მღვიმური სადგომის თანამედროვე მეთოდებით კვლევისას ილიაუნის არქეოლოგთა ჯგუფმა პროფესორ ნიკოლოზ თუშაბრამიშვილის ხელმძღვანელობით აღმოაჩინა ჰომო-საპიენს საპიენსების ნაშთები ნეანდეტალელების ნაშთებთან ერთად. მეცნიერების აზრით, ეს ნიშნავს, რომ ჰომო-საპიენს საპიენსები საქართველოს ტერიტორიასა და, ზოგადად, რეგიონში გაცილებით ადრე გამოჩნდნენ, ვიდრე ეს ოდესმე ვინმეს უვარაუდია.
ამასთან დადგინდა, რომ ჰომო-საპიენს საპიენსები იყენებდნენ ისეთივე ქვის იარაღების დამზადების შუა პალეოლითურ, მუსტიერულ ტექნოლოგიას, როგორსაც ნეანდერტალელები.
ორთვალა კლდეში, 43 000 წლის წინანდელ ფენაში, მკვლევრების კიდევ ერთი მოულოდნელი აღმოჩენაა მაკაკას ნაშთი, რომელიც, მეცნიერთა აზრით, მიუთითებს იმ ფაქტზე, რომ საქართველოს პალეოეკოლოგია თავიდან არის შესასწავლი.
დრო: 3 დეკემბერი, 18:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზირი N32), ილიას სახელმწიფო უნივერსიტეტი
დასწრება თავისუფალია.

ილიაუნის ჩემპიონატი მკლავჭიდში
2018-12-03 13:33
16 დეკემბერს ილიას სახელმწიფო უნივერსიტეტის სტუდენტურ საქმეთა დეპარტამენტის ორგანიზებით გაიმართება შიდა საუნივერსიტეტო ჩემპიონატი მკლავჭიდში შემდეგ წონით კატეგორიებში: 60, 70, 80, 80+ კგ. მარჯვენა და მარცხენა ხელით ცალ-ცალკე. წონაში დაშვება– 3 კგ.
მონაწილეთააწონადაკენჭისყრაგაიმართებაღონისძიებისჩატარებისადგილზეშეჯიბრებისდაწყებამდე 1 საათითადრე.
ტურნირში მონაწილეობის უფლება აქვთ ილიაუნის სტუდენტებს.
გამარჯვებულებს გადაეცემათ შესაბამისი მედლები და სიგელები.
დაინტერესების შემთხვევაში, გთხოვთ, შეავსეთ სარეგისტრაციო ფორმა.
რეგისტრაციის ბოლო ვადაა 2018წლის 14 დეკემბერი.

ილიას სახელმწიფო უნივერსიტეტის ადამიანის უფლებებისა და საკონსტიტუციო სამართლის კლინიკის გახსნა
2018-12-03 13:12
ილიას სახელმწიფო უნივერსიტეტის ადამიანის უფლებებისა და საკონსტიტუციო სამართლის კლინიკა ილიას სახელმწიფო უნივერსიტეტისა და აღმოსავლეთ-დასავლეთის მართვის ინსტიტუტის კანონის უზენაესობის მხარდაჭერა საქართველოში (USAID/PROLoG) პროგრამის თანამშრომლობის ფარგლებში შეიქმნა.
კლინიკა 2018-2019 სასწავლო წლიდან ფუნქციონირებს და მისი მთავარი მისია სამართლებრივი ცოდნის შექმნა, გადაცემა, გამოყენება, სტუდენტებისთვის საკონსტიტუციო სამართლისა და ადამიანის უფლებების სფეროში სწავლების თეორიული, პრაქტიკული და საადვოკატო უნარ-ჩვევების გამომუშავება, იურიდიული აზროვნების განვითარება და ღირებულებების ჩამოყალიბებაა.
კლინიკა ორი მიმართულებით მუშაობს, ესენია: ადამიანის უფლებები და საკონსტიტუციო სამართალი. მისი მიზანია, გააღრმაოს სტუდენტებში ადამიანის უფლებების, როგორც უზენაესი ღირებულებების, პატივისცემა და ხელი შეუწყოს საკოსტიტუციო სამართლისა და ადამიანის უფლებების სფეროში სამართალწარმოების განვითარებას.
კლინიკა ფოკუსირებულია საკონსტიტუციო სამართლისა და ადამიანის უფლებების სფეროში სტრატეგიულად მნიშვნელოვანი და სოციალურად დაუცველი, დისკრიმინაციის ან/და ძალადობის მსხვერპლი მოქალაქეების საქმეების სამართალწარმოებაზე.
კლინიკის საქმიანობის ფარგლებში ილიას სახელმწიფო უნივერსიტეტის სამართლის სკოლის მაგისტრანტები და მომავალში საბაკალავრო საფეხურის დამამთავრებელი კურსის სტუდენტები, რომლებსაც გავლილი აქვთ სავალდებულო ორიენტაცია, აკადემიური კურსის პარალელურად, კვალიფიციური იურისტების მეთვალყურეობით გასცემენ უფასო იურიდიულ კონსულტაციას, ამზადებენ იურიდიულ დოკუმენტებს სოციალურად დაუცველი მოქალაქეებისთვის, აწარმოებენ საქმეებს, როგორც ადმინისტრაციულ ორგანოებში, ასევე საკონსტიტუციო და საერთო სასამართლოებში.
11 დეკემბერს კლინიკა ოფიციალურად გაიხსნება და დაინტერესებულ პირებს მიაწვდის ინფორმაციას სამომავლო საქმიანობის, მუშაობის პრინციპების, გეგმებისა და მიმდინარე საქმეების შესახებ.
ღონისძიებას დაესწრებიან ილიას სახელმწიფო უნივერსიტეტის რექტორი გიგა ზედანია, სამართლის სკოლის დეკანი ირაკლი ფორჩხიძე, ამერიკის შეერთებული შტატების საერთაშორისო განვითარების სააგენტოსა და აღმოსავლეთ-დასავლეთის მართვის ინსტიტუტის „კანონის უზენაესობის მხარდაჭერა საქართველოში“ პროგრამის წარმომადგენლები.
დრო: 11 დეკემბერი, 17:00-18:00 საათი
ადგილმდებარეობა: ადამიანის უფლებებისა და საკონსტიტუციო სამართლისა კლინიკა (A410), ი. ჭავჭავაძის გამზირი N32.
ადამიანის უფლებების სამართლის საუნივერსიტეტო კვირეული ყოველწლიურად დეკემბერში იმართება. მისი მიზანი სტუდენტებსა და ახალგაზრდებში ადამიანის უფლებებების პრობლემური საკითხების შესახებ ცოდნის გავრცელება და უნივერსიტეტების თანამშრომლობის გზით ადამიანის უფლებების სამართლის შესახებ იდეათა და მოსაზრებათა აქტიური ურთიერთგაცვლაა.
დამატებითი ინფორმაციისთვის იხილეთ კვირეულის სრული განრიგი.

გიორგი ქადაგიძის საჯარო ლექცია: „კარიერის დაგეგმვა“
2018-11-30 20:00
30 ნოემბერს, 20:00 საათზე, ილიას სახელმწიფო უნივერსიტეტის E405 აუდიტორიაში ილიაუნის ბიზნესის სკოლის 126 და მეტი კრედიტის მქონე სტუდენტებს ვიწვევთ სკოლის დეკანის, პროფესორ გიორგი ქადაგიძის საჯარო ლექციაზე: „კარიერის დაგეგმვა“.
შეხვედრაზე დასწრების მსურველებმა 29 ნოემბრის 12:00 საათამდე უნდა გაიარონ ელექტრონული რეგისტრაცია.
*პროგრამის „სახელმწიფო სტიპენდიები სტუდენტებს“ ფარგლებში არსებულ კონკურსში ამ საჯარო ლექციაში მონაწილეობა შეფასდება 1%-ით.
შეგახსენებთ, რომ სასტიპენდიო კონკურსში მონაწილეებმა ელექტრონული რეგისტრაციის გარდა უნდა გაიარონ რეგისტრაცია შეხვედრის დაწყებისას და დასრულებისას, რისთვისაც საჭიროა იქონიონ პირადობის დამადასტურებელი მოწმობა.
სტიპენდიის კონკურსში მონაწილეთათვის რეგისტრაციის დაწყების დრო: 19:45 საათი
დრო: 30 ნოემბერი, 20:00 საათი
ადგილმდებარეობა: E405 აუდიტორია (ქ. ჩოლოყაშვილის გამზ. №3/5), ილიას სახელმწიფო უნივერსიტეტი
